കൊല്ക്കത്ത ഇരട്ടക്കൊലപാതകം: നഴ്സ് അറസ്റ്റില് കൊല്ക്കത്ത: എന്ജിനീയറിംഗ് സ്ഥാപനത്തിന്റെ മാനേജിംഗ് ഡയറക്ടര് സുബിര് ചകിയുടെയും ഡ്രൈവറുടെയും കൊലപാതകക്കേസുമായി ബന്ധപ്പെട്ട് കൊല്ക്കത്തയിലെ നഴ്സായ മിഥു ഹല്ദാര് 61 അറസ്റ്റില്. ഇരട്ടക്കൊലപാതകക്കേസിലെ മുഖ്യപ്രതിയെന്ന് പൊലീസ് കരുതുന്ന ഇവരുടെ മകന് വേണ്ടിയുള്ള തിരച്ചില് പുരോഗമിക്കുകയാണ്. ഞായറാഴ്ചയാണ് കൊല്ക്കത്തയിലെ കില്ബര്ണ് എന്ജിനീയറിംഗ് സ്ഥാപനത്തിന്റെ എം.ഡിയായ സുബില് ചാകിയേയും അവരുടെ ഡ്രൈവര് റബിന് മണ്ഡലിനേയും വീട്ടില് കുത്തിക്കൊലപ്പെടുത്തിയ നിലയില് കണ്ടെത്തിയത്. ഇരുവരുടെയും കഴുത്തിലും കാലിനും ശരീരത്തിലും നിരവധി പരിക്കുകളുണ്ടായിരുന്നു. വീട്ടിലെ രണ്ട് നിലകളിലായാണ് മൃതദേഹങ്ങള് കണ്ടെത്തിയത്. കവര്ച്ചയായിരുന്നു ലക്ഷ്യമെന്നാണ് പ്രാഥമിക നിഗമനം. പത്ത് വര്ഷമായി സുബിര് ചാകിക്കൊപ്പമുള്ള ആളാണ് ഡ്രൈവറായ റബിന് മണ്ഡല്. സംഭവത്തെക്കുറിച്ച് പൊലീസ് പറയുന്നതിങ്ങനെ: രണ്ട് കോടി രൂപ വിലമതിക്കുന്ന വസ്തുവില്പനയുമായി ബന്ധപ്പെട്ട പത്രപ്പരസ്യം കണ്ട് മിഥു ഹല്ദാറും മകനും സുബിര് ചാകിയെ ഫോണിലൂടെ ബന്ധപ്പെട്ടിരുന്നു. ഇവരുടെ വീട് ഇരുവരും ദിവസങ്ങള്ക്ക് മുമ്ബ് സന്ദര്ശിച്ചു. വസ്തുവില് താത്പര്യമുണ്ടെന്നറിയിച്ച് സുബിര് ചാകിയെ മിഥുവും മകനും വീണ്ടും വിളിച്ചുവരുത്തി കൊലപ്പെടുത്തുകയായിരുന്നു. കൃത്യത്തില് മറ്റ് ചിലര്ക്കും പങ്കുണ്ടെന്നാണ് പൊലീസ് സംശയിക്കുന്നത്. അവരെ കണ്ടെത്താനുള്ള അന്വേഷണം പുരോഗമിക്കുകയാണ്. കൊലപാതകവുമായി ബന്ധപ്പെട്ട സി.സി ടി.വി ദൃശ്യങ്ങള് ലഭിച്ചിട്ടുണ്ട്. മിഥു നഴ്സാണെന്നും ഡയമണ്ട് ഹാര്ബര് മേഖലയില് നിന്നാണ് ഇവരെ അറസ്റ്റ് ചെയ്തതെന്നും പൊലീസ് വ്യക്തമാക്കി. ഇവരുടെ മകനും മുഖ്യപ്രതിയാണെന്ന് പൊലീസ് സംശയിക്കുന്ന വിക്കിക്കായി തെരച്ചില് ഊര്ജ്ജിതമാക്കി. ഇവരുടെ ബന്ധുക്കളായ മൂന്ന് പേരെ പൊലീസ് കസ്റ്റഡിയിലെടുത്തു.